《题泰东山藏主十八开士图》
元代·张翥

环瀛茫茫去不穷，大鲸吹浪鼓飓风。楼船如山不敢过，况在泛苇浮萑中。

西方十八大尊者，径渡万里犹乘空。犀行水开蛟蜃露，直下踏入天吴宫。

龟鱼背高盂锡稳，中流正与灵槎同。怪头达拚四罔象，一单舁出庞眉公。

鼻端嘘气作飞塔，舌上弹咒招降龙。两僧促膝披贝叶，一衲裹足须山童。

雪毛白鹿岐角健，斑尾黑虎双睛红。最后坐禅如古佛，从渠抟控何神通。

吾闻浮屠多善幻，作诗自赏画者工。君不见海波横溃鬼神恶，我无其术安能东。

作者简介：张翥(1287～1368) 元代诗人。字仲举，晋宁（今山西临汾）人。少年时四处游荡，后随著名文人李存读书，十分勤奋。其父调官杭州，又有机会随仇远学习，因此诗文都写得出色，渐有名气。张翥有一段时间隐居扬州，至正初年(1341)被任命为国子助教。后来升至翰林学士承旨。